Alueiden komitean lausunto aiheesta ehdotus Euroopan parlamentin ja neuvoston päätökseksi kirja-alan ja lukuharrastuksen tukiohjelman Arianen perustamisesta () (96/C 100/09)

Neuvosto päätti 28. marraskuuta 1994 perustamissopimuksen 128 artiklan mukaisesti pyytää alueiden komitean lausunnon edellä mainitusta ehdotuksesta.

Alueiden komitea päätti 5. joulukuuta 1994 Euroopan yhteisön perustamissopimuksen 198 c artiklan mukaisesti valmistella lausunnon edellä mainitusta ehdotuksesta.

Alueiden komitean valiokunta 7:n "Kansalaisten Eurooppa Tutkimus Kulttuuri Nuoriso ja kuluttajat" tehtäväksi annettiin valmistella asiaa. Esittelijänä toimi Claude du Granrut.

Alueiden komitea hyväksyi 20. ja 21. huhtikuuta 1996 pitämässään 7. täysistunnossa (huhtikuun 21. päivän kokouksessa) seuraavan lausunnon.

1. Johdanto

1.1. Ottaen huomioon, että Euroopan unionin perustamissopimuksen 3 p artiklan mukaan yhteisön toimintaan sisältyy "myötävaikuttaminen korkealaatuisen koulutuksen ja ammatillisen koulutuksen edistämiseen sekä siihen, että jäsenvaltioiden kulttuurit kehittyvät kukoistaviksi";

1.2. ottaen huomioon, että 92. artiklan 3 alakohdan d luetelmakohdassa säädetään, että sisämarkkinoille soveltuvana voidaan pitää "tukea kulttuurin ja kulttuuriperinnön edistämiseen, jos tuki ei muuta kaupan ja kilpailun edellytyksiä yhteisössä yhteisen edun kanssa ristiriitaisella tavalla";

1.3. ottaen huomioon, että IX jakson 128 artiklassa määritellään tarkasti perusteet sellaisen toiminnan toteuttamiselle, jolla myötävaikutetaan jäsenvaltioiden kulttuurien kehittymiseen kukoistaviksi pitäen arvossa niiden kansallista ja alueellista monimuotoisuutta ja korostaen samalla niiden yhteistä kulttuuriperintöä;

1.4. ottaen huomioon, että eräs tämän artiklan erityisistä päämääristä on taiteellinen ja kirjallinen luova toiminta audiovisuaalialan toiminta mukaan luettuna;

1.5. ottaen huomioon, että näiden tavoitteiden toteutumisen edistämiseksi neuvosto hyväksyy yksimielisesti 189 b artiklassa tarkoitettujen menettelytapojen mukaisesti ja alueiden komiteaa kuultuaan kannustustoimet lukuun ottamatta jäsenvaltioiden lainsäädännön ja säädösten yhdenmukaistamista ja suosituksia;

1.6. ottaen huomioon, että komissio on 27. heinäkuuta 1994 antamassaan lausunnossa "Euroopan yhteisön toiminta kulttuurin hyväksi" määritellyt kirjan ja lukuharrastuksen ensisijaiseksi alueeksi 128 artiklan toteuttamisen kannalta;

1.7. ottaen huomioon päätösehdotuksen, joka antaa yhteisölle vuodesta 1996 lähtien viiden vuoden ajaksi toimintaohjelman, jonka tarkoituksena on edistää ja levittää eurooppalaista kirjallista luovaa toimintaa erityisesti käännösten välityksellä (Ariane-ohjelma).

Alueiden komitea suhtautuu erittäin myönteisesti Euroopan komission ehdotukseen, jonka tarkoituksena on muotoilla "Euroopan yhteisön toimintaa kulttuurin hyväksi".

2. Yleistä

2.1. Alueiden komitea muistuttaa, että alueet ovat kulttuurin tapahtumapaikkoja ja sitä ylläpitäviä voimia ja että Euroopan unionin ei pidä toimia kulttuuri-identiteettien ja erityispiirteiden vastaisesti, vaan suosia kulttuurien vuorovaikutusta ja edistää vähemmistökielten elinvoimaisuutta. Tässä tarkoituksessa unionin vähemmistökielet on otettava huomioon Ariane-ohjelman toteutuksessa.

Alueiden komitea on tietoinen kulttuurin taloudellisesta vaikutuksesta; monimuotoisuutensa ja levinneisyytensä vuoksi kulttuuri voi osaltaan edistää mahdollisten työpaikkojen syntymistä.

2.2. Alueiden komitea esittää kolmea ensisijaista toiminnan alaa: kulttuuriperintö, kirjat ja lukuharrastus sekä taiteellinen toiminta, sekä viittä muuta toiminnan alaa: arvostuksen lisääminen ja levittäminen laajemmalle yleisölle, verkostot ja kumppanuus, kulttuurin tuominen ihmisten ulottuville, tutkimus ja koulutus, kulttuuriyhteistyö kolmansien maiden ja kansainvälisten järjestöjen kanssa. Komitea ehdottaa myös historiallisten teosten liittämistä toiminnan piiriin.

2.3. Alueiden komitea on tietoinen paikallisten ja alueellisten tekijöiden merkityksestä yhteisön kulttuurille ja käyttää mielellään sille tarjotun tilaisuuden tehdä huomioita tällä uudella tärkeällä toimivallan alueella ehdotuksista, jotka liittyvät yhteisön toimintaohjelman hyväksymiseen yhteisön kulttuuritoiminnan alalla.

Alueiden komitea panee myös tyytyväisenä merkille, että yhteisön toiminta kulttuurin alalla perustuu läheisyysperiaatteeseen ja siihen, että tämän toiminnan on täydennettävä jäsenvaltion toimintaa; nämä periaatteet on ilmaistu seuraavasti: yhteisön tasolla päätettyjen kannustavien toimenpiteiden on "tuettava ja täydennettävä jäsenvaltioiden, alueiden ja paikallisten viranomaisten ponnistuksia läheisyysperiaatteen mukaisesti".

2.4. Alueiden komitean mielestä Ariane-ohjelma, jonka tarkoituksena on eurooppalaisen kirjallisuuden ja teatterin tuntemuksen ja leviämisen edistäminen, on tärkeä osa sekä kulttuurin kehittämistä ja edistämistä Euroopan unionissa että kirjallista, taiteellista ja audiovisuaalista luovaa toimintaa. Se myös lisää Euroopan kansojen kulttuurin rikkautta ja monimuotoisuutta, joka on erittäin tärkeätä eurooppalaisen identiteetin ja unionin kansalaisuuden luomiselle.

2.5. Alueiden komitea ilmaisee tyytyväisyytensä neuvoston ja parlamentin yhteispäätösmenettelyyn, jota sovelletaan hyväksyttäessä komission parlamentille esittämiä, kulttuurin alaa koskevia ehdotuksia 128 artiklan 5 kohdan mukaisesti. Alueiden komitea on erityisen tyytyväinen siihen, että lausunnon pyytäminen komitealta on säädetty pakolliseksi.

2.6. Alueiden komitea panee tyytyväisenä merkille, että Ariane-ohjelma edustaa todellista edistysaskelta kulttuurin alalla verrattuna olemassaoleviin ohjelmiin ja että siinä toteutuu läheisyysperiaate tiedonlevityksen alalla. Esittelyhankkeesta monivuotiseen ohjelmaan siirryttäessä tarvitaan näin ollen selkeitä ja yksityiskohtaisia säädöksiä ja määräyksiä; Euroopan unionin toiminnan kulttuurin alalla täytyy rajoittua hyödylliseen toimintaan ja autettava erityisesti hankkeiden toteuttajia välttäen samalla astumista niiden tilalle.

2.7. Alueiden komitea muistuttaa, että Itä- ja Keski-Euroopan maiden kanssa jo solmitut kulttuurisopimukset mahdollistavat maiden liittymisen Ariane-ohjelmaan.

2.8. Alueiden komitean mielestä Arianen kaltaisia ohjelmia on jatkuvasti arvioitava, jotta voidaan hankkia tietoa Euroopan unionin toiminnan tehokkuudesta tällä alalla sekä mitata taiteellisen ja kirjallisen luomistyön rikkautta Euroopassa.

2.9. Koska alueiden komiteaa on kuultava kulttuuriin liittyvissä kysymyksissä, se haluaisi pyytää komissiota huolehtimaan siitä, että komitea saa parlamentille ja neuvostolle tarkoitetun raportin, joka komission on vuoden kuluessa laadittava tärkeimmistä kulttuuria käsittelevistä yhteisön politiikoista, sekä kaiken komission erityisesti työohjelmassaan ja vuosiraportissaan toimittaman tarkoituksenmukaisen tiedon.

3. Erityistä

3.1. Päämääristä

Alueiden komitea hyväksyy Euroopan parlamentin ja neuvoston päätösehdotuksen 2 artiklassa luetellut päämäärät. Komitea panee tyytyväisenä merkille, että alueiden taso on mainittu kulttuuritoiminnasta vastaavien tahojen joukossa.

3.2. Toteuttamistavasta

Alueiden komitea hyväksyy erityisen mielellään sen, että eri toimivaltaisten elinten toiminnan on oltava toisiaan täydentävää. Alueiden komitea ehdottaa, että Kaleidoskooppi 2000 -ohjelman 4 artiklassa määrättyyn komiteaan kuuluu alueiden kulttuurien edustajia.

3.3. Tulosten arvioimisesta

Alueiden komitea pyytää että myös se, Euroopan parlamentin ja neuvoston ohella, saa arviointiraportin tuloksineen ja tarvittaessa asianmukaisine ehdotuksineen sekä ohjelman lopussa raportin ohjelman toteutuksesta ja tuloksista.

3.4. Varsinaisesta toiminnasta

3.4.1. Hyödyntäminen ja vaikutuspiiri

3.4.1.1. Nykykirjallisuuden teosten kääntämisen apuvälineet

Alueiden komitea toistaa yleistä-kohdassa mainitun ehdotuksen historiallisten teosten liittämisestä tähän ryhmään.

Teknisistä seikoista alueiden komitea muistuttaa, että poistamalla kieleen liittyvän esteen Ariane-ohjelma ei ratkaise kaikkia teosten levittämiseen liittyviä ongelmia, erityisesti käännetyn teoksen julkaisu- ja markkinointikustannuksia. Ehdotuksessa ei myöskään selkeästi määritetä, mitä teoksia se koskee. Siinä ei täsmennetä kääntäjiin sovellettavia sääntöjä: pätevyyttä, oikeuksia ja niin edelleen.

3.4.1.2. Vertauskuvalliset toimenpiteet

Aristeion-palkinto, jonka tarkoituksena on edistää kirjallisuuden tuntemusta ja levinneisyyttä, tulisi jakaa usean ryhmän välillä käännettyjen teosten lajin mukaan niin että mukana ovat kaunokirjallisuus, näytelmäkirjallisuus, historialliset teokset, hakuteokset tai harvinaisilla kielillä kirjoitetut teokset.

3.4.2. Tukitoimenpiteet

3.4.2.1. Yhteisvaikutuksen rohkaiseminen Euroopan tasolla verkostojen ja kumppanuuden kehittämisen avulla

Alueiden komitea on toiminnallaan rohkaissut kirjastoverkostojen kehittämistä ja se toivoo, että kirjastoista tulisi todellisia oppimisen ja kulttuurin keskuksia; komitea huomauttaa, että kirjastojen kirjojen lainamaksuista säätävän direktiivin säännöksiä on noudatettava.

Alueiden komitea hyväksyy kirjastoverkostojen periaatteen, mutta huomauttaa, että verkostoilla on vakava teosten lyhytikäisyydestä johtuva ongelma, jonka vuoksi tietyt laatuteokset jäävät niiden ulkopuolelle; ja teosten lyhytikäisyys aiheuttaa taloudellisia ongelmia.

3.4.2.2. Oheistoimia, joilla kirjallisuutta tuodaan paremmin yleisön ja erityisesti nuorten saataville

Alueiden komitea kannattaa aloitetta, joka liittyy nuorison kiinnostuksen lisäämiseen ja lukuharrastuksen kannustamiseen. Alueiden komitea esittää, että nuorten kiinnostuksen lisääminen toteutettaisiin julkaisemalla erityisiä teoksia mukaan lukien historialliset ja kaksikieliset kirjat.

AK korostaa tarvetta tunnustaa lastenkirjallisuus kulttuurin erityisalaksi, jolla on omat määritelmänsä ja taiteelliset ilmaisumuotonsa.

Komitea korostaa myös, että on tärkeätä tuoda kirjallisuus sellaisten henkilöiden ulottuville, jotka eivät kehitys- tai aistivamman tai muun syyn vuoksi voi käyttää perinteisellä tavalla julkaistuja tekstejä. Vaihtoehtoisia kirjallisuuden julkaisu-, levitys- ja jakelujärjestelmiä tulisi helpottaa vammaisille henkilöille, jotka kärsivät psyykkisestä vammasta tai kehitys- tai aistivammasta.

Alueiden pitäisi voida anoa eurooppalaisten kirjamessujen isännyyttä.

3.4.2.3. Kehitys ja tutkimus

Alueiden komitea huomauttaa, että kaunokirjallisuuden kääntäjien ammattitaidon kehittäminen, joka tapahtuu useimmiten opetushankkeiden kautta, saattaa kuulua alueellisten toimielinten toimivallan piiriin.

Alueiden komitea toivoo, että kirjallisten töiden levittämistä "tiedon valtateitä" pitkin tutkitaan, sikäli kun se liittyy 128. artiklan 4 kohdan mukaisiin lisätoimiin; tässä artiklassa määrätään, että yhteisö ottaa kulttuuriin liittyvät näkökohdat huomioon muiden Euroopan unionin perustamissopimuksen määräysten mukaisessa toiminnassaan.

Tämä tutkimus voidaan liittää tutkimushankkeiden joukkoon tai toteuttaa Interreg-ohjelmien yhteydessä.

3.4.3. Yhteistyö kolmansien maiden kanssa

Alueiden komitea hyväksyy Ariane-ohjelman avaamisen Keski- ja Itä-Euroopan maille, joille tulisi suunnata varoja yhteisön budjetista, sekä muille ohjelmassa mainituille maille. Komitea ehdottaa myös Välimeren maiden mukaan ottamista.

Rahoitusselvityksen huomioon ottaen alueiden komiteasta näyttää siltä, että ohjelman onnistumisen ja sen kustannus-hyöty-analyysin ehdoton edellytys on käännettyjen teosten levitystapa. AK ehdottaa, että käännettyjä teatteriteoksia esitettäisiin julkisesti ja tähän tarkoitukseen varattaisiin erityiset varat.

4. Päätelmät

Alueiden komitea vahvistaa uudelleen yleisen tukensa Ariane-ohjelmalle.

Komitea toivoo, että ohjelman luokitus ulotettaisiin kattamaan myös historiaa käsittelevät kirjat.

AK muistuttaa, että kieliongelmat, jotka vaikeuttavat kaunokirjallisten teosten ja näytelmäteosten tuntemusta, muodostavat ensimmäisen ylitettävän esteen teosten levittämisessä; on myös pidettävä mielessä tuotantoon ja levitykseen liittyvät tosiseikat: kustantamot, kirjakaupat, kirjastojen käyttö sekä näytelmäteosten osalta baletti- ja oopperaesitykset. Kielimuurin poistamisen tulisi osaltaan edistää teosten levittämistä joko vertauskuvallisin toimin, kuten Aristeion -palkinto (joka sisältää useita ryhmiä), tai etsimällä tietokoneisiin ja telematiikkaan liittyviä uusia levityskanavia.

Alueiden komitea on myös tietoinen uuden teknologian suuresta merkityksestä tulevaisuudessa tämän alan ammattilaisille ja pyytää, että Ariane-ohjelman synnyttämät koulutustarpeet voitaisiin ottaa inhimillisiin voimavaroihin liittyviin ohjelmiin (ESF).

Komitean mielestä kaksikielisten kirjojen julkaisemista tulisi kannustaa nuorten ja muiden lukijoiden kielten oppimisen helpottamiseksi.

Koska kulttuuritoiminta on ensiarvoisen tärkeää eurooppalaisen identiteetin ja unionin kansallisuuden kannalta, Ariane-ohjelma tulisi välttämättä avata kaikille jotka haluavat siitä hyötyä, etenkin Keski- ja Itä-Euroopan maille.

Jotta ohjelma onnistuisi täydellisesti, alueiden komitea korostaa, että alueellisten ja paikallisten toimielinten on osallistuttava ohjelman toteuttamiseen ja seurantaan. Alueet ja paikallisyhteisöt ovat kulttuurin perustoimijoita, jotka yleensä vastaavat opetuksesta ja ammattikoulutuksesta sekä kulttuuritoimintaan kiinteästi liittyvistä ja sitä täydentävistä aloista.

Bryssel, 21. huhtikuuta 1995.

Alueiden komitean puheenjohtaja

Jacques BLANC

() EYVL N:o C 324, 22. 11. 1994, s. 11.